92. ΑΠΟΦΑΣΗ ΥΠΟΥΡΓΟΥ ΠΡΟΕΔΡΙΑΣ ΤΗΣ ΚΥΒΕΡΝΗΣΗΣ  Αριθ.ΔΙΔΚ Φ6.46/3/Α22140 της 2/30 Νοεμ.1982 (ΦΕΚ Β΄973) Κανονισμός Λειτουργίας του Γνωμοδοτικού Τεχνικού Συμβουλίου του Υπουργείου Προεδρίας της Κυβέρνησης (τομέας Δημόσιας Διοίκησης). Έχοντας υπόψη: Τις διατάξεις του άρθρ. 30 του Π.Δ. 770/1975 «περί διαρθρώσεως του Υπουργείου Προεδρίας Κυβερνήσεως και Οργανισμού Υπηρεσιών τινων αυτού», όπως αντικαταστάθηκε με το Π.Δ.796/80 και το Π.Δ.1166/1981 (άρθρ. 4), αποφασίζουμε: ΄Αρθρ.1.-1.Το Γνωμοδοτικό Τεχνικό Συμβούλιο που λειτουργεί στο Υπουργείο Προεδρίας της Κυβέρνησης γνωμοδοτεί για τα θέματα που αναφέρονται στην παρ. 2 του άρθρ. 4 του Π.Δ.1166/81, ύστερα από παραπεμπτικό έγγραφο ή επισημείωμα του Υπουργού Προεδρίας της Κυβέρνησης ή του από αυτόν εξουσιοδοτημένου οργάνου.  2.Ο Προϊστάμενος της Δ/νσης Ερευνών και Μηχανογράφησης παραδίδει τα θέματα που πρέπει να συζητηθούν από το Συμβούλιο στο Γραμματέα του Συμβουλίου, ο οποίος τα καταχωρεί σε ειδικό βιβλίο το οποίο τηρεί με δική του ευθύνη.  3.Αφού καταχωρηθούν τα θέματα, παραδίδονται από τον Γραμματέα στον Πρόεδρο τυ Συμβουλίου και τον κατά το άρθ. 4 παρ. 1 του Π.Δ. 1166/81 εισηγητή.  4.Ο Πρόεδρος του Συμβουλίου μπορεί να ορίσει ένα από τα μέλη του Συμβουλίου για να μελετήσει ειδικότερα και να εισηγηθεί κάποιο από τα θέματα που έχουν εισαχθεί για συζήτηση.  ΄Αρθρ.2.-Ο Εισηγητής φροντίζει να συγκεντρώσει όλα τα απαραίτητα για τη συζήτηση του θέματος στοιχεία και αφού τα μελετήσει συντάσσει έκθεση την οποία αναπτύσσει προφορικά  κατά  τη συνεδρίαση του Συμβουλίου.  ΄Αρθρ.3.-1.Το Συμβούλιο συνέρχεται, ύστερα από πρόσκληση του Προέδρου, στο κατάστημα του Υπουργείου Προεδρίας της Κυβέρνησης (τομέας Δημόσιας Διοίκησης) εκτός του κανονισμένου ωραρίου λειτουργίας των δημοσίων υπηρεσιών.  2.Ο Πρόεδρος του Συμβουλίου σε συνεργασία με το Γραμματέα, συντάσσει την ημερήσια διάταξη στην οποία καταχωρούνται τα θέματα που θα συζητηθούν.  3.Η ημερήσια διάταξη μαζί με τα αντίγραφα των εισηγητικών εκθέσεων και την πρόσκληση επιδίδονται στα μέλη του Συμβουλίου το πολύ δέκα και το λιγότερο τρείς μέρες πριν από τη συνεδρίαση. Σε περίπτωση κωλύματος ή απουσίας ενός μέλους του Συμβουλίου η πρόσκληση στέλνεται στον αναπληρωτή του. Στην περίπτωση αυτή η επίδοση μπορεί να γίνει μέχρι και την προηγουμένη ημέρα της συνεδρίασης.  ΄Αρθρ.4.-«1.α)Ο πάρεδρος του Ελεγκτικού Συνεδρίου ή ο νόμιμος αναπληρωτής του.  β)Ο Καθηγητής Ανώτατου Εκπαιδευτικού Ιδρύματος ειδικός σε θέματα ηλεκτρονικών υπολογιστών ή ο νόμιμος αναπληρωτής του.  γ)Ο Ειδικός Σύμβουλος για θέματα Μηχανοργάνωσης του Υπουργείου Προεδρίας της Κυβέρνησης  και ο νόμιμος αναπληρωτής τους. ΄Οταν δεν υπάρχει ειδικός σύμβουλος, του Συμβουλίου θα προεδρεύει ο Προϊστάμενος της Δ/νσεως Ερευνών και Μηχανογράφησης ή ο νόμιμος αναπληρωτής του».  Η παρ. 1 αντικαταστάθηκε ως άνω από την ΔΙΚΔ/Φ6. 46/3/Α.4704/30 Μαρτ.-4 Απρ. 1983 (ΦΕΚ Β΄141) (Διόρθ. σφαλμ. στο ΦΕΚ Β΄240/4-5-83), απόφ. Υπ. Προεδρίας της Κυβέρνησης.  2.Κατά τη συνεδρίαση του Συμβουλίου ο Εισηγητής αναπτύσσει προφορικώς τις απόψεις του και ακολουθεί συζήτηση.  3.Το πόρισμα της συζήτησης γράφεται στο Πρακτικό που συντάσσει ο Γραμματέας σε συνεργασία με τον εισηγητή. Στο πρακτικό γράφεται ή επισυνάπτεται η έκθεση του εισηγητή καθώς και οι γνώμες που διατυπώθηκαν από κάθε μέλος του Συμβουλίου.  4.Το πρακτικό, με φροντίδα του Γραμματέα καθαρογράφεται και παίρνει αύξοντα αριθμό υπογράφεται δε από τον Πρόεδρο του Συμβουλίου και το Γραμματέα.  5.Τα πρωτότυπα των πρακτικών καθώς και αντίγραφα της σχετικής αλληλογραφίας φυλάσσονται από το Γραμματέα του Συμβουλίου σε ιδιαίτερο φάκελλο. Εξάλλου, αντίγραφα των πρακτικών υποβάλλονται στη Διεύθυνση Ερευνών και Μηχ/σης.  